CELEX: 
Language: bg
Date: 2021-09-28 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за допълване на Регламент (ЕС) 2021/241 на Европейския парламент и на Съвета за създаване на Механизъм за възстановяване и устойчивост чрез определяне на общите показатели и подробните елементи на набора от показатели за възстановяване и устойчивост

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               1.1. Общ контекст и цел 
            
            
               Избухването на пандемията от COVID-19 оказва значително въздействие върху икономическото и социалното положение в Европейския съюз. Въпреки че непосредствените последици от кризата бяха смекчени от краткосрочните мерки на държавите членки, в средносрочен и дългосрочен план ще бъдат необходими мащабни инвестиции и структурни реформи, за да има възстановяване от кризата и да се изгради по-устойчива, издръжлива и по-справедлива Европа за следващите поколения. За да се справи с това предизвикателство, през декември 2020 г. Европейският съюз прие Европейски план за възстановяване, който се състои от засилена многогодишна финансова рамка за периода 2021—2027 г. и нов временен пакет за възстановяване, наречен Next Generation EU. Взети заедно, тези инструменти ще отключат 1,85 трилиона евро (по цени от 2018 г.), за да се подпомогнат държавите членки в усилията им да се справят с кризата, да се даде тласък на икономиката на ЕС и тя да бъде насочена към път на по-голяма устойчивост и издръжливост.
            
            
               Регламент (ЕС) 2021/241 на Европейския парламент и на Съвета
                  1
                за създаване на Механизъм за възстановяване и устойчивост („Регламентът за Механизма за възстановяване и устойчивост“) беше приет през февруари 2021 г. като най-голямата програма по линия на Next Generation EU. С бюджет от 672,5 милиарда евро, отпуснат под формата на безвъзмездна финансова подкрепа и заеми, Механизмът за възстановяване и устойчивост („Механизмът“) подкрепя широкомащабни публични инвестиции и реформи, предприети от държавите членки с цел възстановяване от кризата, предизвикана от COVID-19, и насърчаване на икономическото, социалното и териториалното сближаване в Съюза. 
            
            
               За да се гарантират прозрачност и отчетност при неговото изпълнение, Механизмът е включен в рамка за мониторинг на изпълнението. В Регламента за Механизма за възстановяване и устойчивост се посочва, че информацията, получена чрез рамката за мониторинг на изпълнението, ще бъде предоставена на Европейския парламент, другите институции и европейските граждани чрез създаването на набор от показатели за възстановяване и устойчивост (по-нататък „набор от показатели“). Целта на набора от показатели е да се предостави по прозрачен начин кратка информация за напредъка по изпълнението на плановете за възстановяване и устойчивост. Той ще бъде публично достъпен онлайн и ще бъде актуализиран два пъти годишно въз основа на съответните доклади на държавите членки. Наборът от показатели ще включва ключови показатели, свързани с обхвата и целите на Механизма, и ще даде възможност за наблюдение на напредъка по изпълнението на плановете за възстановяване и устойчивост към постигане на тези цели. Следователно ще бъдат определени общи показатели за измерване на цялостното изпълнение на Механизма и за показване на напредъка към постигането на неговите цели. Тези общи показатели ще бъдат интегрирани и докладвани в рамките на набора от показатели, който ще представлява системата за докладване на изпълнението на Механизма. Наборът от показатели и общите показатели, които той ще съдържа, ще бъдат използвани от Комисията за изготвяне на нейните годишни доклади до Европейския парламент и Съвета относно изпълнението на Механизма и на доклада ѝ за преглед до Европейския парламент и Съвета относно изпълнението на Механизма в съответствие с членове 31 и 16 от Регламента за Механизма за възстановяване и устойчивост. Освен това наборът от показатели ще послужи като основа за диалога за възстановяване и устойчивост между Европейския парламент и Комисията в съответствие с член 26, параграф 4 от Регламента за Механизма за възстановяване и устойчивост.
            
            
               Комисията и държавите членки следва да насърчават полезните взаимодействия и да гарантират ефективната координация между Механизма и други програми и инструменти на Съюза. В съответствие с член 28 това следва да се извърши чрез а) осигуряване на взаимно допълване, полезно взаимодействие, последователност и съгласуваност между различните инструменти на равнището на Съюза, на национално и по целесъобразност, на регионално равнище, по-специално във връзка с мерките, финансирани от фондовете на Съюза, както във фазата на планиране, така и по време на изпълнението; б) оптимизиране на механизмите за координация с цел избягване на дублирането на усилия; и в) осигуряване на тясно сътрудничество между отговарящите за изпълнението и контрола лица на равнището на Съюза, на национално и по целесъобразност, на регионално равнище за постигане на целите на Механизма. За тази цел общите показатели, включени в набора от показатели, следва да бъдат съгласувани и хармонизирани с показателите, използвани за други фондове на ЕС. Наблюдението на напредъка по Механизма за възстановяване и устойчивост чрез набора от показатели не изключва използването на други инструменти за наблюдение на напредъка от страна на държавите членки в контекста на европейския семестър, като например набора от социални показатели.
            
            
               В настоящия делегиран регламент се определят подробните елементи на набора от показатели, които следва да показват напредъка по изпълнението на плановете за възстановяване и устойчивост, както и общите показатели, които ще се използват за докладване на напредъка и за целите на мониторинга и оценката на Механизма и плановете за възстановяване и устойчивост на държавите членки. В него се прави разграничение между общите показатели и другите елементи на набора от показатели. Общите показатели ще трябва да бъдат съставени от държавите членки, което изисква допълнителни подробности и инструкции, за да се гарантира съпоставимост на данните. Останалите елементи на набора от показатели ще бъдат съставени от Комисията въз основа на различните данни, които ще събере чрез изпълнението на Механизма и плановете за възстановяване и устойчивост на държавите членки, като по този начин ще се гарантира съпоставимост на данните. Поради това тези елементи не изискват същото ниво на подробности и инструкции.
            
            
               1.2. Правен контекст 
            
            
               С член 30, параграф 2 от Регламента за Механизма за възстановяване и устойчивост Комисията се оправомощава да определи чрез делегиран акт подробните елементи на набора от показатели с оглед показване на напредъка по изпълнението на плановете за възстановяване и устойчивост. Съгласно член 30, параграф 1 от Регламента за Механизма за възстановяване и устойчивост наборът от показатели представлява системата за отчитане на качеството на изпълнението на Механизма, като показва напредъка по изпълнението на плановете за възстановяване и устойчивост на държавите членки във всеки от шестте стълба, посочени в обхвата на Механизма, и напредъка по изпълнението на плановете за възстановяване и устойчивост по отношение на общите показатели. В член 30, параграф 4 допълнително се уточнява, че наборът от показатели започва да функционира от декември 2021 г., актуализира се от Комисията два пъти годишно и се оповестява публично на уебсайт или интернет портал.
            
            
               С член 29, параграф 4, буква а) от Регламента за Механизма за възстановяване и устойчивост Комисията се оправомощава да приеме до края на декември 2021 г. делегиран акт, с който да определи общите показатели, които да се използват за докладване относно напредъка и за целите на мониторинга и оценката на Механизма за постигането на общите и специфичните цели. Съгласно член 29, параграф 5 държавите членки докладват на Комисията относно общите показатели, а съгласно член 27 това докладване следва да се извършва два пъти годишно в контекста на европейския семестър.
            
            
               В съответствие с точка 31 от Междуинституционалното споразумение от 13 април 2016 г. за по-добро законотворчество настоящият делегиран регламент обединява две взаимосвързани правомощия по Регламента за Механизма за възстановяване и устойчивост в един акт, а именно член 29, параграф 4, буква а) относно общите показатели и член 30, параграф 2 относно набора от показатели. Решението за комбиниране на тези две правомощия се дължи на тяхната взаимовръзка по същество, тъй като общите показатели ще съставляват значителна част от съдържанието на набора от показатели, както е предвидено в член 30, параграф 3. В член 30, параграф 3 се посочва, че наборът от показатели показва напредъка по общите показатели, посочени в член 29, параграф 4. Регламентът за Механизма за възстановяване и устойчивост също предоставя рамка по отношение на сроковете, тъй като в член 27 се посочва, че общите показатели се докладват два пъти годишно от държавите членки, а в член 30, параграф 4 се посочва, че наборът от показатели ще се актуализира два пъти годишно. Това ще даде възможност наборът от показатели да отразява актуализациите, предоставени от държавите членки.
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               В съответствие с Общото споразумение от 2016 г. между Европейския парламент, Съвета и Комисията на две заседания, състояли се на 28 май 2021 г. и 14 юли 2021 г., Комисията проведе консултации по настоящия делегиран регламент с експерти от държавите членки. В заседанието участваха като наблюдатели представители на Европейския парламент и на Съвета. Експертите от държавите членки поискаха да се намали административната тежест за тяхната публична администрация чрез рационализиране на броя на предложените общи показатели и чрез ограничаване на дезагрегирането на данните за тези показатели. Експертите от държавите членки поискаха също да се поясни, че общите показатели на равнището на отделните държави членки ще бъдат представени в относително изражение, за да се избегнат подвеждащи сравнения поради различния размер или естество на плановете за възстановяване и устойчивост. Освен това експертите от държавите членки поискаха допълнителни разяснения и подробности относно съдържанието на набора от показатели.
            
            
               В съответствие с насоките за по-добро регулиране настоящият делегиран регламент беше публикуван за коментари в продължение на 4 седмици между 28 юли 2021 г. и 25 август 2021 г. 7 заинтересовани страни представиха своите коментари, като повечето от тях осъществяват дейност в областта на политиките за околната среда, климата и/или енергийната ефективност. Някои заинтересовани страни поискаха допълнително изясняване и/или подробно описание на няколко елемента от набора от показатели, включително това, че в него ще бъдат показани и резултатите от методиката за отчитане на социалните разходи, определена в Делегиран регламент (ЕС) …/… (Попълва се от Службата за публикации) на Комисията
                  2*. Други поискаха да бъде показана допълнителна качествена информация, по-специално във връзка с данните, които ще бъдат на разположение чрез ключовите етапи и целите или ще бъдат събрани от Комисията на други форуми. Няколко заинтересовани страни предложиха също да се добави, замени или допълнително дезагрегира списъкът с общите показатели, за да се обхванат повече стълбове, да се осигури по-подробно покритие на зеления стълб или да се покаже по-добре напредъкът по отношение на някои групи от населението.
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               Правото на приемане на делегирани актове е предвидено в член 29, параграф 4, буква а) и член 30, параграф 2 от Регламент (ЕС) 2021/241.
            
            
               В член 1 се определят съдържанието на набора от показатели за възстановяване и устойчивост и списъкът с общи показатели.
            
            
               В член 2 се определят изискванията за докладване.
            
         
         
            
               В член 3 се определя влизането в сила на Регламента.
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 28.9.2021 година
            
            
               за допълване на Регламент (ЕС) 2021/241 на Европейския парламент и на Съвета за създаване на Механизъм за възстановяване и устойчивост чрез определяне на общите показатели и подробните елементи на набора от показатели за възстановяване и устойчивост
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕС) 2021/241 на Европейския парламент и на Съвета за създаване на Механизъм за възстановяване и устойчивост
                  3
               , и по-специално член 29, параграф 4, буква а) и член 30, параграф 2 от него,
            
            
               като има предвид, че:
            
            
               (1)Целта на Механизма за възстановяване и устойчивост (наричан по-нататък „Механизмът“) е да се осигури ефективна и значителна финансова подкрепа за ускоряване на изпълнението на устойчиви реформи и свързаните с тях публични инвестиции в държавите членки. Механизмът е специално създаден инструмент, предназначен за преодоляване на неблагоприятните въздействия и последиците от кризата във връзка с COVID-19 в Съюза.
            
            
               (2)Съгласно член 29 от Регламент (ЕС) 2021/241 изпълнението на Механизма се наблюдава и оценява чрез общи показатели. Тези показатели следва да се използват за докладване на напредъка и за целите на наблюдението и оценката на Механизма за постигането на общите и специфичните цели, посочени в член 4 от Регламент (ЕС) 2021/241. Държавите членки следва да докладват на Комисията относно общите показатели.
            
            
               (3)Съгласно член 30 от Регламент (ЕС) 2021/241 системата за отчитане на качеството на изпълнението на Механизма следва да бъде под формата на набор от показатели за възстановяване и устойчивост (по-нататък „набор от показатели“). Наборът от показатели следва да показва напредъка по изпълнението на плановете за възстановяване и устойчивост на държавите членки във всеки от шестте стълба на обхвата на Механизма, посочени в член 3 от посочения регламент, и във връзка с общите показатели. Наборът от показатели следва да бъде публично достъпен под формата на уебсайт или интернет портал и да се актуализира два пъти годишно.
            
            
               (4)Членове 29 и 30 от Регламент (ЕС) 2021/241 са тясно свързани, тъй като общите показатели ще съставляват значителна част от съдържанието на набора от показатели, както е предвидено в член 30, параграф 3 от Регламент (ЕС) 2021/241. С цел да се осигури съгласуваност между тези разпоредби, които следва да влязат в сила едновременно, да се осигури всеобхватна картина на изискванията за докладване за държавите членки и да се улесни прилагането на посочения регламент, е необходимо разпоредбите, допълващи тези членове, да бъдат включени в един-единствен делегиран регламент.
            
            
               (5)Наборът от показатели има за цел да предоставя по прозрачен начин синтезирана информация за напредъка по изпълнението на Механизма и националните планове за възстановяване и устойчивост, одобрени със съответните решения за изпълнение на Съвета. Той трябва да послужи като основа за диалога за възстановяване и устойчивост с Европейския парламент, посочен в член 26 от Регламент (ЕС) 2021/241.
            
            
               (6)Съгласно член 27 от Регламент (ЕС) 2021/241 държавите членки трябва да докладват два пъти годишно в рамките на европейския семестър за напредъка, постигнат при изпълнението на техните планове за възстановяване и устойчивост, както и за общите показатели. За да може наборът от показатели да бъде актуализиран с последните налични данни в един и същи срок за всички държави членки, като по този начин се гарантира равно третиране, това докладване следва да се извършва по едно и също време за всички държави членки в съответствие с графика на европейския семестър.
            
            
               (7)Списъкът с общите показатели в приложението е предназначен да обхване всички планове за възстановяване и устойчивост, но докладването от страна на дадена държава членка относно конкретен общ показател е от значение само доколкото в нейния план има съответстващи мерки. Липсата на значение на даден общ показател за плана за възстановяване и устойчивост следва да бъде обсъдена между Комисията и съответната държава членка. Като се има предвид, че всеки общ показател като цяло е от значение за по-голямата част от държавите членки, се очаква всяка държава членка да докладва по повечето показатели.
            
            
               (8)Общите показатели следва да бъдат определени достатъчно подробно, за да се гарантира, че събраните от държавите членки данни са съпоставими и могат да бъдат обобщени за показване на изпълнението на Механизма на равнището на Съюза. Ако се показват на равнището на отделните държави членки, общите показатели следва да бъдат представени в относително изражение, като се използват и данни от Евростат, за да се избегнат подвеждащи сравнения между държавите членки поради различния размер или естество на плановете за възстановяване и устойчивост.
            
            
               (9)Съгласно член 28 от Регламент (ЕС) 2021/241 Комисията и държавите членки следва да насърчават взаимодействията и да гарантират ефективната координация между Механизма и другите програми и инструменти на Съюза. Поради това показателите, включени в набора от показатели, следва да бъдат, доколкото е възможно, съгласувани с показателите, използвани за други фондове на Съюза.
            
            
               (10)Съгласно член 29 от Регламент (ЕС) 2021/241 мониторингът на изпълнението следва да е целенасочен и пропорционален на дейностите, които се извършват в рамките на Механизма. Поради това системата на Комисията за докладване на изпълнението следва да гарантира ефикасното, ефективно и навременно събиране на данните за мониторинга на изпълнението на дейностите и на техните резултати. За тази цел на получателите на финансиране от Съюза следва да се наложат пропорционални изисквания за докладване.
            
            
               (11)Останалите елементи на набора от показатели следва да бъдат съставени от Комисията чрез данните, събрани по време на процеса на мониторинг на изпълнението на плановете за възстановяване и устойчивост и на механизма. Това следва да гарантира съпоставимост на данните.
            
            
               (12)Като се има предвид, че наборът от показатели следва да започне да функционира до 31 декември 2021 г. и за да се създадат условия за незабавното прилагане на предвидените в настоящия регламент мерки, той следва да влезе в сила в деня след публикуването му в Официален вестник на Европейския съюз,
            
         
         
            
               ПРИЕ НАСТОЯЩИЯ РЕГЛАМЕНТ:
            
            
               Член 1 
               Съдържание на набора от показатели за възстановяване и устойчивост и списък на общите показатели
            
            
               Наборът от показатели показва напредъка по изпълнението на плановете за възстановяване и устойчивост във всеки от шестте стълба, посочени в член 3 от Регламент (ЕС) 2021/241, който се измерва по-специално чрез:
            
            
               а)изпълнението на ключовите етапи и целите, отразяващи изпълнението на реформите и инвестициите, определени в приетите решения за изпълнение на Съвета, чрез изброяване на ключовите етапи и целите, които са изпълнени задоволително, като се отчита техният брой и се посочва процентът спрямо общия брой ключови етапи и цели, определени в тези решения за изпълнение на Съвета. В този контекст може да се докладва и за начина, по който изпълнението на ключовите етапи и целите допринася за изпълнението на съответните специфични за всяка държава препоръки,
            
            
               б)разходите, финансирани от Механизма, също и по всеки от стълбовете, посочени в член 3 от Регламент (ЕС) 2021/241, включващи социални разходи по методиката, определена в Делегиран регламент (ЕС) …/… (Попълва се от Службата за публикации) на Комисията
                  4
               *, въз основа на разбивката на прогнозните разходи, предвидени в одобрените планове за възстановяване и устойчивост,
            
            
               в)статуса на всеки план за възстановяване и устойчивост,
            
            
               г)напредъка по изплащането на финансовите участия и заемите,
            
            
               д)тематични анализи на мерките, включени в плановете за възстановяване и устойчивост, и примери, илюстриращи напредъка на изпълнението по шестте стълба,
            
            
               е)общите показатели, посочени в приложението, които да се използват за докладване на напредъка и за целите на наблюдението и оценката на Механизма за постигането на общите и специфичните цели.
            
            
               Член 2 
               Докладване
            
            
               1.За да може наборът от показатели, включително общите показатели, да се актуализира последователно и еднакво два пъти годишно, всички държави членки докладват на Комисията два пъти годишно в рамките на европейския семестър за постигнатия напредък по изпълнението на техните планове за възстановяване и устойчивост, включително оперативните договорености, и за общите показатели. 
            
            
               2.Докладването относно постигнатия напредък при изпълнението на техните планове за възстановяване и устойчивост се извършва всяка година, по правило до средата на април и началото на октомври и не по-късно съответно от 30 април и 15 октомври. Периодът на докладване обхваща целия период на изпълнение на плана от 1 февруари 2020 г. нататък, когато е приложимо.
            
            
               3.Докладването за актуализирането на общите показатели се извършва всяка година до 28 февруари и 31 август. Периодът на докладване обхваща целия период на изпълнение на плана от 1 февруари 2020 г. нататък, когато е приложимо, до съответните крайни дати 31 декември и 30 юни всяка година.
            
            
               Член 3
            
            
               Настоящият регламент влиза в сила в деня след деня на публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 28.9.2021 година.
            
            
               
                     За Комисията
               
               
                     Председател
                     Ursula VON DER LEYEN
               
            
         
         
            
                  
                     (1)
                  
                        Регламент (ЕС) 2021/241 на Европейския парламент и на Съвета за създаване на Механизъм за възстановяване и устойчивост (ОВ L 57, 18.2.2021 г., стр. 17).
               
               
                  
                     (2)
                  * 
                        (ДЕЛЕГИРАН РЕГЛАМЕНТ (ЕС) .../... НА КОМИСИЯТА за допълване на Регламент (ЕС) 2021/241 на Европейския парламент и на Съвета за създаване на Механизъм за възстановяване и устойчивост чрез определяне на методика за отчитане на социалните разходи (COM C(2021)8801)) – да се заличи
               
               
                  
                     (3)
                  
                        ОВ L 57, 18.2.2021 г., стр. 17. 
               
               
                  
                     (4)
                  * 
                        (ДЕЛЕГИРАН РЕГЛАМЕНТ (ЕС) .../... НА КОМИСИЯТА за допълване на Регламент (ЕС) 2021/241 на Европейския парламент и на Съвета за създаване на Механизъм за възстановяване и устойчивост чрез определяне на методика за отчитане на социалните разходи (COM C(2021)8801)) – да се заличи
               
            
      
    ---documentbreak--- 
      
         
         
            
               ПРИЛОЖЕНИЕ
            
            
               Списък с общи показатели
            
            
                
                  Общите показатели ще отразяват напредъка към постигане на целите на Механизма в рамките на реформите и инвестициите, включени в плановете за възстановяване и устойчивост. Дадена мярка може да допринася за няколко общи показателя. Ако планът за възстановяване и устойчивост на дадена държава членка не съдържа мерки, допринасящи за някои от посочените по-долу показатели, тя обсъжда с Комисията решението дали да докладва по показателя като „неприложим“.
            
            
                     
                        Номер
                     
                     
                  
                  
                     
                        Общ показател, свързан с подкрепата по Механизма за възстановяване и устойчивост
                     
                  
                  
                     
                        Стълбове на Механизма за възстановяване и устойчивост
                     
                  
                  
                     
                        Обяснение
                     
                  
                  
                     
                        Единица
                     
                     
                  
               
                     
                        1
                     
                  
                  
                     
                        Икономии в годишното потребление на първична енергия
                     
                  
                  
                     
                        Стълб 1
                     
                     
                        Стълб 3
                     
                  
                  
                     
                        Общо намаление на годишното потребление на първична енергия за подпомаганите субекти вследствие на подкрепа от мерки по линия на Механизма. Базовото равнище се отнася до годишното потребление на първична енергия преди намесата, а постигнатата стойност се отнася до годишното потребление на първична енергия за годината след намесата. По отношение на сградите намесите се документират в достатъчна степен, за да могат да се изчислят тези стойности, например чрез използване на сертификати за енергийни характеристики или други системи за мониторинг, които отговарят на критериите в член 10, параграф 6 от Директивата относно енергийните характеристики на сградите
                           1
                        . За процесите в предприятията годишното потребление на първична енергия се документира въз основа на енергийни обследвания в съответствие с член 8 от Директивата за енергийната ефективност (2012/27/ЕС) или други съответни технически спецификации.
                     
                     
                        Обществените сгради се определят като сгради, притежавани от публични органи, и сгради, притежавани от организации с нестопанска цел, при условие че тези организации преследват цели от общ интерес като образование, здравеопазване, околна среда и транспорт. Примери са сгради на публичната администрация, училища, болници и др. 
                     
                  
                  
                     
                        MWh/година
                     
                  
               
                     
                        2
                     
                  
                  
                     
                        Инсталиран допълнителен оперативен капацитет за енергия от възобновяеми източници 
                     
                  
                  
                     
                        Стълб 1
                     
                     
                        Стълб 3
                     
                  
                  
                     
                        Допълнителен капацитет, инсталиран за енергия от възобновяеми източници в резултат на подкрепата от мерки по линия на Механизма, който функционира (т.е. свързан е с мрежата, ако е приложимо, и е напълно готов за производството на енергия или вече произвежда енергия). Производственият капацитет се определя като „нетната максимална електрическа мощност“, както е определена от Евростат
                           2
                        .
                     
                     
                        „Възобновяема енергия“ означава „енергия от възобновяеми неизкопаеми източници, а именно вятърна, слънчева (термична и фотоволтаична) и геотермална енергия, енергия от околната среда, енергия от приливите и отливите, от вълните и друга океанска енергия, водноелектрическа енергия, биомаса, сметищен газ, газ от пречиствателни инсталации за отпадъчни води и биогазове“ (вж. Директива (ЕС) 2018/2001). Показателят трябва също така да улавя капацитета на електролизьорите за производство на водород, изграден с помощта на мерки по линия на Механизма. Информация по показателят се събира и докладва отделно за i) капацитета за производство на енергия от възобновяеми източници и ii) капацитета на електролизьорите за производство на водород
                     
                  
                  
                     
                        MW
                     
                  
               
                     
                        3
                     
                  
                  
                     
                        Инфраструктура за алтернативни горива (станции за зареждане с електроенергия или гориво) 
                     
                     
                  
                  
                     
                        Стълб 1
                     
                     
                        Стълб 3
                     
                  
                  
                     
                        Брой станции за зареждане с електроенергия или гориво (нови или модернизирани) за чисти превозни средства, подпомагани от мерки по линия на Механизма.
                     
                     
                        „Станцията за зареждане с електроенергия“ се определя като интерфейс, с помощта на който може да се зарежда по едно електрическо превозно средство в даден момент или да се заменя акумулаторът на по едно електрическо превозно средство в даден момент. Под „станция за зареждане с гориво“ се разбира съоръжение за зареждане с алтернативно гориво посредством фиксирана или подвижна инсталация.
                     
                     
                        Алтернативното гориво включва горива или източници на енергия, които служат поне отчасти като заместител на изкопаемите нефтени източници в енергийните доставки за транспорта и които имат потенциала да допринесат за неговата декарбонизация и да подобрят екологичните показатели на транспортния сектор и които са в съответствие с Директива (ЕС) 2018/2001
                           3
                        .
                     
                     
                        Информацията за показателя се събира и докладва отделно за i) станциите за зареждане с електроенергия и ii) станциите за зареждане с гориво. Като част от последните iii) станциите за зареждане с водород се докладват отделно. 
                     
                  
                  
                     
                        Станции за зареждане с електроенергия или гориво
                     
                  
               
                     
                        4
                     
                  
                  
                     
                        Население, ползващо се от мерки за защита срещу наводнения, горски пожари и други свързани с климата природни бедствия
                     
                  
                  
                     
                        Стълб 1
                     
                     
                        Стълб 4
                     
                  
                  
                     
                        Население, живеещо в райони, където е изградена или значително подобрена защитна инфраструктура (включително екологична инфраструктура и природосъобразни решения за адаптиране към последиците от изменението на климата) благодарение на подкрепата чрез мерки по линия на Механизма, за да се намали уязвимостта от наводнения, горски пожари и други свързани с климата природни рискове (бури, суши, горещи вълни). Показателят обхваща защитни мерки, които са ясно предназначени за области с висок риск и които са насочени пряко към специфичните рискове, за разлика от по-общите мерки, прилагани на национално или регионално равнище. За наводненията показателят трябва да отчита живеещото в съответната област население, изложено на риск.
                     
                  
                  
                     
                        Брой лица
                     
                  
               
                     
                        5
                     
                  
                  
                     
                        Допълнителни жилища с достъп до интернет чрез мрежи с много голям капацитет
                     
                  
                  
                     
                        Стълб 2
                     
                     
                        Стълб 4
                     
                  
                  
                     
                        Общ брой жилища с достъп до мрежи с много голям капацитет съгласно определението в Насоките на ОЕРЕС относно мрежите с много голям капацитет (BoR (20) 165
                           4
                        ), които са имали достъп само до по-бавни връзки или изобщо не са имали достъп до интернет преди подкрепата чрез мерки по линия на Механизма. Следва да се отчете също така покритието на 5G мрежата и подобренията до гигабитова скорост. Подобреният достъп до интернет трябва да бъде пряко следствие от подкрепата чрез мерки по линия на Механизма. Показателят измерва жилищата с възможност за достъп, а не действителното ползване.
                     
                     
                        Жилището се определя като „стая или съвкупност от стаи в постоянна сграда или структурно отделена част от сграда, която (...) е проектирана за обитаване от едно частно домакинство през цялата година“
                           5
                         (вж. Комисията (Евростат)).
                     
                     
                        Показателят не отчита колективни жилища като болници, домове за стари хора, домове за настаняване, затвори, военни казарми, религиозни институции, пансиони, работнически общежития и т.н.
                     
                  
                  
                     
                        Жилищa 
                     
                  
               
                     
                        6
                     
                  
                  
                     
                        Предприятия, получаващи подкрепа за разработване или внедряване на цифрови продукти, услуги и процеси за цифрови приложения
                     
                  
                  
                     
                        Стълб 2
                     
                     
                        Стълб 3
                     
                  
                  
                     
                        Брой предприятия, получили подкрепа за разработване или въвеждане на нови или значително подобрени услуги, продукти и процеси, основани на цифрови технологии, благодарение на подкрепа чрез мерки по линия на Механизма. Това включва модерни цифрови технологии, като например автоматизация, изкуствен интелект, киберсигурност, блок-верига, облачни и периферни инфраструктури и пространства за данни, квантови и високопроизводителни изчислителни технологии. Значителното усъвършенстване обхваща само новите функционални възможности. Поради това информацията се събира отделно i) за предприятия, получаващи подкрепа за разработване на цифрови технологии и решения, и ii) за предприятия, получаващи подкрепа за внедряването на цифрови решения за трансформиране на техните услуги, продукти или процеси. Тя се събира също и по размер на предприятието.
                     
                     
                        Едно предприятие се отчита веднъж, независимо колко пъти получава подкрепа за цифровизиране чрез мерки по линия на Механизма.
                     
                     
                        Определенията за „предприятие“ и за разбивката по размер на предприятието съответстват на приетите в показател 9.
                     
                  
                  
                     
                        Предприятия 
                     
                  
               
                     
                        7
                     
                  
                  
                     
                        Потребители на нови и усъвършенствани обществени цифрови услуги, продукти и процеси 
                     
                  
                  
                     
                        Стълб 2
                     
                     
                        Стълб 5
                     
                  
                  
                     
                        Брой потребители на цифровите обществени услуги, продукти и процеси, които са новоразработени или са били значително усъвършенствани с подкрепа чрез мерки по линия на Механизма. Значителното усъвършенстване обхваща само новите функционални възможности. Показателят има базово равнище 0 само ако цифровата услуга, продукт или процес са нови. „Потребители“ означава клиентите на обществените услуги и продукти, които са новоразработени или са били усъвършенствани с подкрепа чрез мерки по линия на Механизма, и персонала на публичната институция, който използва новоразработени или значително усъвършенствани цифрови процеси с подкрепа чрез мерки по линия на Механизма. Ако отделните потребители не могат да бъдат идентифицирани, отчитането на един и същ клиент, който използва онлайн услуга, няколко пъти не се счита за двойно отчитане.
                     
                  
                  
                     
                        Потребители/година 
                     
                  
               
                     
                        8
                     
                  
                  
                     
                        Изследователи, работещи в подкрепяни научноизследователски съоръжения
                     
                  
                  
                     
                        Стълб 3
                     
                  
                  
                     
                        Брой изследователи, които използват пряко в своята област на дейност публичното или частното научноизследователско съоръжение или оборудването, за което е предоставена подкрепа чрез мерки по линия на Механизма. Показателят се измерва в годишни еквиваленти на пълно работно време, изчислени в съответствие с методиката, предоставена в методическо ръководство „Фраскати“ на ОИСР от 2015 г.
                     
                     
                        Подкрепата трябва да подобри научноизследователския капацитет или качеството на научноизследователското оборудване. Не се включва подмяната на оборудване, при което няма повишаване на качеството. Изключва се и поддръжката. 
                     
                     
                        Незаетите работни места в областта на НИРД и помощният персонал за НИРД (т.е. длъжности, които не са пряко свързани с научноизследователски и развойни дейности) не се отчитат.
                     
                     
                        Годишният еквивалент на пълно работно време на персонала за НИРД се определя като съотношението на действително отработените работни часове за НИРД през календарната година и общия брой часове, отработени през същия период от отделно лице или група. По правило дадено лице не може да изпълнява повече от един еквивалент на пълно работно време за НИРД два пъти годишно. Броят на конвенционално отработените часове се определя въз основа на нормативното/законоустановеното работно време. Лице на пълно работно време се идентифицира на основата на неговия трудов статус, вида на договора (на пълно или непълно работно време) и равнището му на участие в НИРД (вж. глава 5.3 от методическо ръководство „Фраскати“ на ОИСР от 2015 г.).
                     
                     
                        Показателят се разбива по пол
                           6
                        .
                     
                  
                  
                     
                        Годишен еквивалент на пълно работно време 
                     
                     
                  
               
                     
                        9
                     
                  
                  
                     
                        Подпомогнати предприятия (от които малки, включително микро-, средни, големи)
                     
                  
                  
                     
                        Стълб 3
                     
                  
                  
                     
                        Показателят включва всички предприятия, които получават парична подкрепа или подкрепа в натура чрез мерки по линия на Механизма.
                     
                     
                        Предприятието се определя като най-малката комбинация от юридически единици, която е организационна единица, произвеждаща стоки и услуги, която се ползва с известна степен на автономност при вземането на решения, особено при разпределянето на текущите си ресурси, като извършва една или повече дейности на едно или повече места. Предприятието може да бъде една юридическа единица. Юридическите единици включват юридически лица, чието съществуване е признато по закон независимо от физическите лица или институциите, които може да ги притежават или са техни членове, като например събирателни дружества, частни командитни дружества, дружества с ограничена отговорност, акционерни дружества и др. Юридическите единици включват също и физически лица, които извършват стопанска дейност самостоятелно, като например собственици и управители на магазини или гаражи, адвокати или самостоятелно заети занаятчии (Комисия (Евростат) въз основа на Раздел III A от Регламент (ЕИО) № 696/93 на Съвета от 15 март 1993 г.).
                     
                     
                        Информацията по показателя се събира и отчита по размер на предприятието. За целите на този показател предприятията се определят като организации със стопанска цел, които произвеждат стоки и услуги, за да задоволят нуждите на пазара.
                     
                     
                        Класификация на предприятията:
                     
                     
                        малко предприятие, включително микропредприятие (0—49 служители и самостоятелно заети лица и годишен оборот ≤ 10 милиона евро или счетоводен баланс ≤ 10 милиона евро); 
                     
                     
                        средно предприятие (50—249 наети и самостоятелно заети лица и годишен оборот > 10 милиона евро и ≤ 50 милиона евро или счетоводен баланс > 10 милиона евро и ≤ 43 милиона евро); 
                     
                     
                        голямо предприятие (>250 наети и самостоятелно заети лица и оборот > 50 милиона евро или счетоводен баланс > 43 милиона евро).
                     
                     
                        Ако някой от двата прага (служители и самостоятелно заети лица и годишен оборот/счетоводен баланс) е надвишен, предприятията се категоризират в горната категория ;
                     
                     
                        (Комисията (Евростат) въз основа на Препоръка 2003/361/ЕО на Комисията, приложение, членове 2—3);
                     
                     
                        Размерът на получаващото подкрепа предприятие се измерва в началото на подпомагането.
                     
                  
                  
                     
                        Предприятия
                     
                  
               
                     
                           10
                     
                  
                  
                     
                        Брой на участниците, които са ангажирани с образование или обучение
                     
                     
                  
                  
                     
                        Стълб 2
                     
                     
                        Стълб 4
                     
                     
                        Стълб 6
                     
                  
                  
                     
                        Показателят отчита броя на участниците в образование (ISCED 0—6, учене за възрастни) и обучение (обучение извън работното място/на работното място, непрекъснато професионално образование и обучение и т.н.), подпомагано от мерки по линия на Механизма, включително участници в обучения за придобиване на цифрови умения
                           7
                        . Поради това по него се събират и докладват данни от i) участниците в образованието или обучението, ii) участниците в обучение за придобиване на цифрови умения. Той също така се разбива по пол
                           8
                         и възраст
                           9
                        .
                     
                     
                        Участниците се отчитат при започване на дейност за образование или обучение.
                     
                  
                  
                     
                        Брой лица
                     
                  
               
                     
                        11
                     
                  
                  
                     
                        Брой на лицата, които работят или са ангажирани в дейности по търсене на работа
                     
                  
                  
                     
                        Стълб 3
                     
                     
                        Стълб 4
                     
                  
                  
                     
                        Безработни
                           10
                         или неактивни
                           11
                         лица, които са получили подкрепа чрез мерки по линия на Механизма за възстановяване и устойчивост и които са наети на работа, включително самостоятелно заети лица, или които са били неактивни при получаването на тази подкрепа и които са започнали нови дейности за търсене на работа непосредствено след получаването на тази подкрепа.
                     
                     
                        Показателят се разбива по пол
                           12
                         и възраст
                           13
                        .
                     
                     
                        „Търсещи работа“ означава лица, обикновено без работа, на разположение за работа и активно търсещи работа съгласно определението за „безработни“.
                     
                     
                        Лицата, които наскоро са се регистрирали в обществените служби по заетостта като търсещи работа, следва винаги да бъдат отчитани, дори ако не са на разположение за работа веднага.
                     
                  
                  
                     
                        Брой лица
                     
                  
               
                     
                        12
                     
                  
                  
                     
                        Капацитет на нови или модернизирани здравни заведения
                     
                  
                  
                     
                        Стълб 4
                     
                     
                        Стълб 5
                     
                  
                  
                     
                        Максималният годишен брой лица, които могат да бъдат обслужвани от ново или модернизирано здравно заведение в резултат на подкрепа чрез мерки по линия на Механизма поне веднъж за период от една година.
                     
                     
                        Модернизацията не включва енергийно саниране, нито поддръжка и ремонт. Здравните заведения включват болници, клиники, центрове за амбулаторно лечение, специализирани центрове за грижи и т.н.
                     
                  
                  
                     
                         Лица/година
                     
                  
               
                     
                        13
                     
                  
                  
                     
                        Капацитет на класните стаи на нови или модернизирани детски заведения и образователни заведения
                     
                     
                  
                  
                     
                        Стълб 4
                     
                     
                        Стълб 6
                     
                  
                  
                     
                        Капацитет на класните стаи по отношение на максималния брой места в новите или модернизирани заведения за образование и грижи и образование в ранна детска възраст (ISCED 0—6) с подкрепа чрез мерки по линия на Механизма. Капацитетът на класните стаи се изчислява в съответствие с националното законодателство, но не включва учители, родители, помощен персонал или други лица, които също могат да използват съоръженията.
                     
                     
                        Заведенията за образование и грижи в ранна детска възраст, като например детски ясли и предучилищни заведения, са тези, предназначени за деца от раждането до началото на началното образование (ISCED 0). Учебните заведения включват училища (ISCED 1—3, ISCED 4) и висше образование (ISCED 5—6). Показателят обхваща детски заведения или образователни заведения, които са новопостроени или модернизирани (например за повишаване на стандартите за хигиена и безопасност), а модернизацията не включва енергийно саниране или поддръжка и ремонт.
                     
                  
                  
                     
                        Брой лица
                     
                  
               
                     
                        14
                     
                  
                  
                     
                        Брой млади хора на възраст 15—29 години, които получават подкрепа
                     
                  
                  
                     
                        Стълб 6
                     
                  
                  
                     
                        Броят на участниците на възраст между 15 и 29 години, които получават парична подкрепа или подкрепа в натура по мерки по линия на Механизма.
                     
                     
                        Показателят се разбива по пол
                           14
                        .
                     
                  
                  
                     
                        Брой лица
                     
                  
               
         
         
            
                  
                     (1)
                  
                        Директива 2010/31/ЕС, изменена с Директива (ЕС) 2018/844.
               
               
                  
                     (2)
                  
                        „Максималната активна мощност, която може да се подава непрекъснато, при напълно работеща централа, в точката на изхода (т.е. след приспадане на електрозахранването за спомагателните инсталации и загубите в трансформаторите, които се считат за неразделна част от централата“
               
               
                  
                     (3)
                  
                        По-специално член 29 от Директива (ЕС) 2018/2001, в който се определят критерии за устойчивост и за намаление на емисиите на парникови газове за биогоривата, нетранспортните течни горива от биомаса и газообразните и твърдите горива от биомаса.
               
               
                  
                     (4)
                  
                        В член 2, параграф 2 от Европейския кодекс за електронните съобщения (ЕКЕС) понастоящем понятието „мрежа с много голям капацитет“ се определя, както следва: „мрежа с много голям капацитет“ означава или електронна съобщителна мрежа, която се състои изцяло от оптични елементи най-малко до разпределителната точка в района на обслужване, или електронна съобщителна мрежа, която е в състояние да осигурява при обичайни условия на върхово натоварване сходни мрежови показатели по отношение на предаването в права и обратна посока, стабилността, свързаните с грешките параметри, закъснението и вариацията му“.
               
               
                  
                     (5)
                  
                        https://ec.europa.eu/eurostat/statistics-explained/index.php?title=Glossary:Dwelling.
               
               
                  
                     (6)
                  
                        Мъже, жени, небинарни. Редица държави членки имат правни разпоредби или практики, които допускат, че лицата може да не попадат в някоя от тези две категории или може да не желаят да бъдат свързани с една от тях. За тези държави членки лицата се записват като „небинарни“.
               
               
                  
                     (7)
                  
                        В съответствие с приложение VII към Регламента за Механизма за възстановяване и устойчивост по отношение на цифровото маркиране в рамките на Механизма, обучението за придобиване на цифрови умения следва да се разбира по смисъла на поле за намеса 108 (Подкрепа за развитието на цифровите умения), което гласи: „Отнася се до цифровите умения на всички равнища и включва: високоспециализирани образователни програми за обучение на специалисти в областта на цифровите технологии (т.е. програми, насочени към технологиите); обучение на учители, разработване на цифрово съдържание за образователни цели и съответни организационни способности. Това включва и мерки и програми, насочени към подобряване на основните цифрови умения.“.
               
               
                  
                     (8)
                  
                        Мъже, жени, небинарни. Редица държави членки имат правни разпоредби или практики, които допускат, че лицата може да не попадат в някоя от тези две категории или може да не желаят да бъдат свързани с една от тях. За тези държави членки лицата се записват като „небинарни“.
               
               
                  
                     (9)
                  
                        0—17, 18—29, 30—54, 55 и повече години.
               
               
                  
                     (10)
                  
                        Безработни са лицата, които са по принцип без работа, на разположение за работа и активно търсещи работа. Лицата, считани за регистрирани безработни съгласно националните определения, винаги се включват тук, дори ако не отговарят и на трите критерия. Източник: Генерална дирекция „Трудова заетост, социални въпроси и приобщаване“, Статистика за политиката за пазара на труда (ППТ) — Методология за 2018 г., параграф 18. 
               
               
                  
                     (11)
                  
                        „Неактивни“ са лицата, които понастоящем не са част от работната сила (в смисъл, че те не са заети или безработни съгласно предоставените определения). Източник: Генерална дирекция „Трудова заетост, социални въпроси и приобщаване“, Статистика за политиката за пазара на труда — Методология за 2018 г., параграф 20. 
               
               
                  
                     (12)
                  
                        Мъже, жени, небинарни. Редица държави членки имат правни разпоредби или практики, които допускат, че лицата може да не попадат в някоя от тези две категории или може да не желаят да бъдат свързани с една от тях. За тези държави членки лицата се записват като „небинарни“.
               
               
                  
                     (13)
                  
                        0—17, 18—29, 30—54, 55 и повече години.
               
               
                  
                     (14)
                  
                        Мъже, жени, небинарни. Редица държави членки имат правни разпоредби или практики, които допускат, че лицата може да не попадат в някоя от тези две категории или може да не желаят да бъдат свързани с една от тях. За тези държави членки лицата се записват като „небинарни“.